Vladimir Korobov
Vladimir Korobov (rus. Владимир Борисович Коробов, g. 1957 m. birželio 30 d., Vilniuje) – orientalistas, tibetologas, budologas, vertėjas, rašytojas. Baigė Vilniaus 5-ąją vidurinę mokyklą. 1979 m. baigė Maskvos valstybinį M. V. Lomonosovo universitetą. Sovietinėje spaudoje publikavo keletą straipsnių apie budizmą (laikraštyje „Sovetskaja Litva“), vedė filosofijos paskaitas Vilniaus pedagoginiame institute, dirbo „Dinamo“ stadiono sargu. Taip pat dirbo psichologu-konsultantu Respublikiniame psichologinių konsultacijų ir profesinės orientacijos centre. 1991 m. Vladimir Korobov tapo Lietuvos budizmo studijų instituto (dab. Vilniaus budizmo studijų centras) direktoriaus pavaduotoju. 1998–2000 m. buvo „Infortechnika“ sistemų administratoriumi. Nuo 1999 m. dalyvavo interneto projektuose „Indoeuropiečių diktantas“, „Baltijos archyvas“ ir kt. Nuo 2001 m. dirba Vilniaus universiteto Orientalistikos centre. Dėstomi kursai – tibetiečių kalba, Tibeto istorija, tibetiečių literatūra, Indijos religija ir filosofija, religijotyros metodologijos ir kt. 2004 m. apgynė humanitarinių mokslų daktaro disertaciją „Esamybės topologija: Pradžnaparamitos tekstų intencinės struktūros rekonstrukcija“. Tyrinėjo tibetietiškus rankraščius Rusijos MA Buratijos skyriaus rankraščių archyve. Publikavo straipsnių mokslinėje periodikoje („Acta orientalia Vilnensia“, „Kultūrologija“ ir kt.). 1991 m. Vilniuje išleido eilėraščių rinkinį „Permainų knyga“ (Книга перемен, Aleksandro Veleckio pseudonimu). Vladimir Korobov dabar rašo prozos kūrinius. Daugiausia kūrinių publikuota internetiniame žurnale „Indoeuropiečių diktantas“ (Индоевропейский диктант). 2000 m. konkurse „Ulov“ užėmė 3 vietą.